# נהלי מסלול הטבה מס' 42 – התמחות להיי-טק – התמחות לעובדים בעבודה ראשונה (פיילוט)

## 1. כללי

1.1. בהתאם להוראות סעיף 16.2 למסלול הטבה מס' 42 – התמחות להיי-טק – התמחות לעובדים בעבודה ראשונה (פיילוט) (להלן: "מסלול ההטבה") נהלים אלו הם חלק בלתי נפרד ממסלול ההטבה. אם קיימת סתירה בין הוראות מסלול ההטבה לבין נהלים אלו, תגברנה הוראות מסלול ההטבה.

1.2. המונחים במסמך זה הינם כהגדרתם במסלול ההטבה, אלא אם כן צוין במפורש אחרת.

## 2. הגשת התיקים, ההוצאות והדיווחים

הגשת התיקים, ההוצאות והדיווחים בגינם יהיו בהתאם לאמור בנהלי רשות החדשנות המפורטים להלן, בכפוף לשינויים המפורטים בסעיף 3 לנוהל זה:

[2.1. 200-01- נוהל כללי הפעילות מהגשת בקשה לתמיכה ועד לסיום תקופת המו"פ;](https://innovationisrael.org.il/rules/2949)

[2.2. 200-02 - נוהל הגשת בקשה לתמיכה בתכנית מו"פ;](https://innovationisrael.org.il/rules/2950)

## 3. הוראות ספציפיות אשר תחולנה על בקשות המוגשות מכוח מסלול ההטבה

3.1. הגשת הבקשה:

3.1.1. חברה המעוניינת להגיש בקשה להשתתפות במסלול ההטבה תמלא טופס בקשה (נספח מס' 1 לנוהל זה) ויתר הנספחים הנדרשים כמפורט בנוהל זה וכפי שיפורסמו באתר האינטרנט של רשות החדשנות:

3.1.1.1. תעודת התאגדות המבקש;

3.1.1.2. טופס הגשת בקשה להשתתפות במסלול ההטבה, הכולל, בין היתר, פירוט אודות המבקש, הגדרה ותיאור של התפקידים המבוקשים, ותיאור תכנית ההתמחות (נספח מס' 1 לנוהל זה);

3.1.1.3. תצהיר מורשה חתימה (נספח מס' 2 לנוהל זה);

3.1.1.4. תצהיר לפיו המבקש עומד בדרישות התקנות לעידוד מחקר ופיתוח בתעשייה (התניות אישורים – שכר מינימום) התשע"א – 2011 (נספח מס' 3 לנוהל זה).

3.2. הפעלת תיק:

התיק יופעל לאחר שהמבקש שלח לרשות החדשנות את פרטיהם של לפחות שני זכאים להתמחות שהתקבלו להעסקה אצלו, את שמותיהם של החונכים שלהם ופרטים נוספים כמפורט בנספח מס' 4 לנוהל זה ובהתאם לסעיף 9.1 במסלול ההטבה.

3.3. מקדמה:

כמפורט בסעיף 10.1 במסלול ההטבה, עם הפעלת התיק תועבר למבקש מקדמה בשיעור של 45% מהמענק.

3.4. תקצוב ודיווח:

באמצע תקופת הביצוע המבקש יגיש דיווח על סטאטוס זכאי ההתמחות שגויסו עד לאותו מועד. הדיווח יכלול את שמותיהם של זכאי ההתמחות, מספר תעודת הזהות שלהם, תפקיד, סוג ההכשרה, שם החונך ופרטים נוספים לפי דרישה.

3.5. שכר קובע:

בהתאם לסעיף 9.5 במסלול ההטבה, המבקש ישלם לזכאים להתמחות שגייס במסגרת תכנית ההתמחות שכר קובע שלא יפחת מ-15,000 ₪ לחודש במהלך 6 חודשי ההעסקה הראשונים.

3.6. סגירה:

בתום תקופת הביצוע :

3.6.1. המבקש יגיש דוח המפרט את פרטי זכאי ההתמחות. הדיווח יכלול את שמותיהם של זכאי ההתמחות, מספר תעודת הזהות שלהם, תפקיד, סוג ההכשרה, שם החונך ופרטים נוספים לפי דרישה.

3.6.2. המבקש יגיש אסמכתאות, להנחת דעתה של רשות החדשנות, לכך שזכאי ההתמחות הועסק במסגרת יחסי עבודה (עובד מעסיק) בלבד וכן הוכשר בהתאם לתכנית המאושרת, לרבות תלושי שכר בגין כל חודשי העסקתו בתקופת הביצוע.

3.6.3. למען הסר ספק, עמידה בתנאים לסגירת התיק כאמור מהווה תנאי לקבלת יתרת המענק.

3.7. בקשות שינויים:

3.7.1. בקשות בנוגע לשינויים בתכנית המאושרת (כגון: שינוי בתכני ההתמחות, כמות הזכאים וכדומה) יוגשו באמצעות המערכת המקוונת באתר רשות החדשנות.

3.7.2. בקשות שינויים לא יעלו על שתי בקשות במהלך תקופת הביצוע המאושרת.

## 4. תחילה

נוהל זה נכנס לתוקפו ביום (מספר) ב(חודש) (שנה).

## 5. נספחים לנוהל

נספח 1: טופס בקשה להשתתפות במסלול התמחות בהייטק.

נספח 2: תצהיר נלווה להגשת הבקשה.

נספח 3: תצהיר בדבר עמידה בתקנות לעידוד מחקר ופיתוח בתעשייה (התניית אישורים - שכר מינימום), התשע"א-2011 – הצהרה ובקשה.

נספח 4: זהות הזכאים להתמחות ושמות החונכים.

הטפסים והנספחים להגשת הבקשה מפורסמים באתר האינטרנט של רשות החדשנות בכתובת: <https://innovationisrael.org.il>.